Rijeka, 28. rujna 2020.g.

**OBJAVA ZA MEDIJE**

**U ČETVRTAK KREĆE PORTO ETNO FESTIVAL – PUBLIKA POZVANA NA UŽIVANJE U PUTOVANJU**

**Još su samo četiri dana do četvrtog Porto Etno festivala, koji se od 1. do 3. listopada 2020.g. održava u sklopu projekta Rijeka 2020 – Europska prijestolnica kulture, povodom čega je u Hrvatskom kulturnom domu na Sušaku održana najavna konferencija za medije.**   
Sve **glazbene, gastro, folklorne i izložbene** programe Porto Etno slagalice predstavili su pročelnik Odjela za kulturu Grada Rijeke **Ivan Šarar**, direktorica RIJEKE 2020 **Irena Kregar Šegota**, koordinatorica programa Hrvatskog kulturnog doma na Sušaku i voditeljica festivala Porto Etno **Jelena** **Tondini** i glazbeni selektor festivala **Zoran Majstorović**.

Do sada svake godine na novoj lokaciji, Porto Etno i ove nastavlja s tom tradicijom te ovoga puta prelazi Rječinu i smješta se **u i oko Hrvatskog kulturnog doma na Sušaku** – **koncerti se održavaju u velikoj dvorani HKD-a, gastro-glazbena druženja na susjednoj terasi hotela Neboder, folklorni dio programa na trgu ispred Građevinske škole, a izložbeni u atriju HKD-a i galeriji Kortil.** U slučaju kiše svi se programi sele u HKD, a gastro-glazbena druženja na terasi hotela Neboder prelaze u dvoranu do nje koja povezuje HKD i hotel.

Pozornica HKD-a ugostit će jaka imena suvremene etno scene – **u četvrtak 1.10. u 19.30 sati elektro-etno atrakciju** **LADO Electro,** a dan kasnije, **u petak 2.10. u 19.30 sati *princa sevdaha*** **Božu Vreću** uz **Porto Etno orkestar.**   
Projekt **LADO Electro** spaja tradicijsku i elektroničku glazbu, a moćni vokali pjevača i pjevačica ansambla LADO, kao i zvukovi tradicijskih instrumenata, veličanstveno zvuče u suvremenom klupskom elektroničkom izričaju i svojom atmosferičnošću pobuđuju duboke emocije. Autori projekta Crnić i Harfman za DJ pultom pratit će izvedbu solistica i glazbenika Ansambla LADO.

**Božo Vrećo** u Rijeku dolazi nakon koncerta u Kölnu, a ovaj umjetnik s ogromnim vokalnim rasponom, neponovljivim glasom te jedinstvenim vizualnim identitetom istakao se među muzičkim pionirima novije generacije kao najinteresantniji i najpoznatiji interpretator i kantautor sevdaha skorijeg vremena. U HKD-u će nastupiti u suradnji s **Porto Etno Orkestrom**, sastavom koji je pod vodstvom Zorana Majstorovića nastao okviru ovog festivala, ačine glazbenici iz Rijeke i okolice čija su imena (i glazba) u uhu čak i površnim poznavateljima etno i jazz glazbe.

**Oba dana nakon koncerata, od 21 sat, na terasi hotela Neboder događa se još jedno zasebno, a tko želi i povezano događanje -** **Etno zalogajčići** **uz mini-koncerte**. Hranu će spravljati kuhinja hotela Neboder, u suradnji i po recepturi predstavnika zemalja manjina.

U **četvrtak 1.10.** na meniju su **Hrisi Ashta** (Jordan), **burek** (Bosna i Hercegovina), **spirala** **od krumpira i salsa** (Mađarska) i **namaz od čvaraka** (Češka) te piće po izboru, uz glazbenu pratnju **Če bo bo, če na na**, benda inspiriranog tradicionalnim napjevima Balkana kojeg čine fenomenalni mladi glazbenici s područja Rijeke i Kvarnera i vokalistica Tena Antonija Torjanac.

U **petak 2. listopada**, priča je slična – etno-zalogajčići su **valjušci s makom** (Slovačka), **mini pizze** (Italija), **Maliđano** (Makedonija) i **prženi Bake i Buljol** (Trinidad i Tobago) uz piće po izboru i glazbu grupe **Veja**. Riječ je o folk/etno/world music bandu iz Pazina koji se uspješno poigrava s istarskom tradicionalnom muzikom i izvodi je u novim, modernim aranžmanima, koristeći se pritom raznim instrumentima iz cijelog svijeta.

**Ulaznice** za koncert **LADO Electro** u HKD-u u četvrtak su **70 kn**, a **50 kn** **za gastro-glazbeno iskustvo** na terasi hotela Neboder. Dnevnu ulaznicu koja obuhvaća **oba događanja** moguće je kupiti po cijeni od **100 kn**.  
Ulaznice za koncert **Bože Vreće i Porto Etno orkestra** u HKD-u u petak mogu se nabaviti po cijeni od **100 kn**, a cijena za uživanje u **etno-zalogajčićima** iste večeri nakon koncerta je **50 kn**. Dnevna ulaznica, koja obuhvaća oba događanja, košta **130 kn**.  
**Moguće je kupiti i festivalsku ulaznicu s kojom se ulazi na sve programe u četvrtak i petak, po cijeni od 200 kn.**  
**Pojedinačne ulaznice, dnevne pakete i festivalske ulaznice moguće je kupiti preko sustava mojekarte.hr, zatim u Dallas Music Shopu, Foto Reviji i New Soundu (Matulji) te sat vremena prije događanja na blagajni HKD-a.**

**Besplatni folklorni program u subotu**

Posljednji dan festivala, **subota 3.10.**, rezervirana je za predstavnike manjinskih zajednica koje djeluju u Rijeci, kada će oni prezentirati svo bogatstvo svoje tradicije na **folklorom programu** na trgu ispred Građevinske škole. Za glazbenu podršku zadužen je riječki dvojac **Hormonika Balkanika**, DJ-duo koji svoje setove prate sa živim instrumentima, a selektira veliki spektar balkanske i gipsy glazbe. U isto vrijeme, manjinske zajednice predstavit će se i u **izložbenom dijelu** programa u atriju HKD-a i galeriji Kortil. Oba programa kreću u 17 sati, a Hormonika Balkanika kreće u 19 sati. **Ulaz na subotnje programe je slobodan.**

**Video-recepti za sve sladokusce**

Kao dodatak programu i svojevrsna ostavština Porto Etno festivala, u riječkoj školi kuhanja KuHarmonija snimaju se **video-recepti** – u pripremi je 12 recepata kojima će sladokusci proputovati Bosnu, Sloveniju, Italiju, Trinidad i Tobago, Indiju, Jordan, Makedoniju…, a objavljivat će se kroz rujan i listopad na Facebook stranici i [YouTube kanalu](https://www.youtube.com/playlist?list=PLFSDJpTshyT6kVp5AebqpGSy-KIrp4s49) Hrvatskog kulturnog doma na Sušaku, gdje su već dostupna dva recepta (Burek – BiH i prženi Bake i Buljol – Tinidad i Tobago).

*Porto Etno organizira HKD na Sušaku u sklopu projekta Rijeka 2020 – Europska prijestolnica kulture, a festival i u budućnosti ostaje pod paskom HKD-a. Voditelj glazbenog programa je glazbenik multiinstrumentalist* ***Zoran Majstorović****, gastro-partneri su* ***Jadran hoteli - Hotel Neboder*** *i* ***KuHarmonija****, a u* ***programu sudjeluju: Expats Rijeka: Jordan, Trinidad i Tobago, Madagaskar, Indija, Filipini i Sjedinjene Američke Države, Udruga mladih Roma Rijeka Romska budućnost, Srpsko kulturno društvo Prosvjeta – Pododbor Rijeka, Nacionalna zajednica Crnogoraca Rijeka, Demokratska zajednica Mađara PGŽ, Kulturno društvo Rusina i Ukrajinaca Rušnjak PGŽ, Ruski dom – Udruga ruske nacionalne manjine u PGŽ-u, Matica Slovačka Rijeka, Zajednica Albanaca PGŽ, Zajednica Albanaca otoka Krka, Makedonsko kulturno društvo Ilinden, Zajednica Talijana Rijeka, Češka Beseda Rijeka, Slovenski dom – KPD Bazovica, Udruga zajednica naroda Bosne i Hercegovine, Bošnjačka nacionalna zajednica, Kulturno umjetničko društvo SEVDAH, Društvo Rusina i Ukrajinaca Kaljina Rijeka.***

**Najavljeno događanje organizirano je uz poštivanje svih važećih preporuka za sprječavanje zaraze bolešću COVID-19.**

**Radi zaštite vlastitog zdravlja i zdravlja svojih najmilijih, svi se posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice, koje je obvezno u zatvorenom prostoru.**

**PROGRAM / ULAZNICE:**

1.10. **LADO Electro** / HKD na Sušaku / u 19:30 sati *– 70 kn*

**Etno zalogajčići + Če bo bo, če na na.** / terasa hotela Neboder / u 21:00 sat *– 50 kn*

/ Hrisi Ashta (Jordan)  
/ Burek (Bosna i Hercegovina)  
/ Spirala od krumpira + salsa (Mađarska)  
/ Namaz od čvaraka (Češka)  
+ čaša vina ili mineralne vode

*dnevna ulaznica za oba programa – 100 kn*

2.10. **Božo Vrećo / Porto Etno Orkestar** / HKD na Sušaku / u 19:30 sati *– 100 kn*

**Etno zalogajčići + Veja** / terasa hotela Neboder / u 21:00 sat *– 50 kn*

/ Valjušci s makom (Slovačka)  
/ Mini pizze (Italija)  
/ Maliđano (Makedonija)  
/ Prženi Baki i Buljol (Trinidad i Tobago)  
+ čaša vina ili mineralne vode

dnevna ulaznica za oba programa *– 130 kn*

3.10. **Folklorni program** / trg ispred Građevinske škole / u 17:00 sati

**Izložbeni program** / atrij HKD-a i Galerija Kortil / u 17:00 sati

**Hormonika Balkanika** / trg ispred Građevinske škole / u 19:00 sati

*ulaz slobodan*

*Festivalska ulaznica – 200 kn*

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42